Jeg er født i København i 1950, voksede op i et rækkehuskvarter i Lyngby, men har boet i Århus siden 65. Her har jeg bevæget mig rundt på institutioner som Århus Katedralskole, AGF, Marselisborg Seminarium, Århus Skolevæsen og Journalisthøjskolen. Har arbejdet som lærer i tyve år, og har skrevet med ambitioner de sidste tolv. P.t. skriver jeg på fuld tid. Jeg startede med sangtekster og revynumre, siden blev det digte, og nu er det romaner og dramatik, der optager mig. Jeg bor i Hjortshøj nord for Århus og har en voksen søn. Mine romaner for børn, unge og voksne er sprunget ud af møde med andre mennesker. Fascination og undren, glæde og ømhed i forhold til mennesker jeg har kendt, har oftest været starten på en roman. Hvis jeg møder et menneske, der påvirker mig med en særlig energi, kan noget af denne energi sætte sig og blive til en person i en fortælling. Jeg prøver så at ramme en tone, der skaber kontakt til følelserne. Spænding eller sorg, gys eller lykke, glæde eller håb. Men også menneskers vilkår før og nu, her og der, interesserer og inspirerer mig. På samme måde som et enkelt menneske kan gøre dybt indtryk på mig, kan også en historisk geografisk eller social kulisse gøre det, og den kan blive en vigtig del af en historie.

Martin Petersen - Biografi

Succesroman, nu trykt i 11 oplag. Har fået 3 priser, incl. Kulturministeriets Børnebogspris. Fra bagsiden: "Der har været krig, så længe Klaus kan huske. Han har læst om den i aviserne og hørt om den i radioen, nu vil han selv være med. Han drømmer om at smadre fjendens tanks og blive en helt. Men en nat må de flygte. I hestetrukne vogne og på overfyldte skibe flygter de fra soldaterne østfra. På havet oplever Klaus det forfærdeligste et menneske kan opleve, og da han kommer i land, er han alene. Klaus kommer til et land, hvor husene er hele, og kanonerne tavse: Danmark. Men han bliver spærret inde bag pigtråd. Danskerne får bøder, hvis de snakker med en flygtning, og prisen for et kys er fængsel ..."